b'\n_START_ARTICLE_\nSamostan sv. Petra in Pavla, Ptuj\n_START_SECTION_\nZgodovina\n_START_PARAGRAPH_\nMinoritski samostan naj bi bil ustanovljen leta 1239, za kar pa ni trdnih dokazov. Minoriti so samostan in cerkev zgradili s pomo\xc4\x8djo gospodov Ptujskih med letoma 1255 in 1280. Za potrebe eksistence samostana je poskrbel Bernard Ptujski (1386 - 1420/21) in jim leta 1399 podaril posesti v Halozah. Po \xc5\xa1tevilnih sporih z dominikanci so si menihi leta 1447 posest razdelili tako, da so minoriti dobili Spodnji urad - Podlehnik._NEWLINE_V letih od 1677 do 1696 so samostan dvignili za eno eta\xc5\xbeo, dozidali samostanska poslopja in preuredili cerkev, ki je dobila monumentalno baro\xc4\x8dno fasado.  Na pro\xc4\x8delju nad vhodom v samostan od tedaj stoji kip sv. Fran\xc4\x8di\xc5\xa1ka Asi\xc5\xa1kega z angeloma.  Minoriti so uspe\xc5\xa1no izognili razsvetljenskim reformam cesarja Jo\xc5\xbeefa II. in so lahko obdr\xc5\xbeali samostan._NEWLINE_V letih od 1930 do 1932 je bil samostan obnovljen. Leta 1941 so Nemci minorite pregnali na Hrva\xc5\xa1ko, v samostanu pa je deloval ponem\xc4\x8devalni urad. Po vojni je bila v prostorih samostana knji\xc5\xbenica, saj tedanja dr\xc5\xbeava ni imela posluha za to, da bi minoriti samostan obnovili. \xc5\xa0ele leta 1992 so se pri\xc4\x8dele aktivnosti za vrnitev samostana minoritom in s tem mo\xc5\xbenost obnove. Leta 2000 se je knji\xc5\xbenica preselila v obnovljeni Mali grad, pred cerkvijo je bil ponovno postavljen Marijin steber. Od leta 2007 v samostanu deluje zasebna samostanska glasbena \xc5\xa1ola. Tu je tudi sede\xc5\xbe Dru\xc5\xa1tva izobra\xc5\xbeencev Viktorina Ptujskega. V refektoriju ali samostanski obednici ter na dvori\xc5\xa1\xc4\x8du se danes vrstijo koncerti, razstave, razli\xc4\x8dna sre\xc4\x8danja, izobra\xc5\xbeevanja... Od leta 2006 je v samostanu ponovno sede\xc5\xbe Slovenske minoritske province sv. Jo\xc5\xbeefa.\n_START_SECTION_\nMinoritski trg\n_START_PARAGRAPH_\nMinoritski trg na JV zaklju\xc4\x8duje staro mestno jedro in je neko\xc4\x8d pripadal k svobodnemu dvoru. Danes je v tej stavbi Okro\xc5\xbeno sodi\xc5\xa1\xc4\x8de. V srednjem veku se je trg imenoval Goveji trg (Rindermarkt), po letu 1440 Minoritski trg, po drugi svetovni vojni Trg svobode, od leta 1991 pa spet Minoritski trg._NEWLINE_Na Minoritskem trgu stoji Marijin steber, ki ga je dal postaviti leta 1665 grof Georg Friedrich Sauer, lastnik gradu Borl, v zahvalo za zmago nad Turki. Med vojno je bil odstranjen, ob zadnji obnovi pa so ga spet postavili.\n_START_SECTION_\nCerkev sv. Petra in sv. Pavla\n_START_PARAGRAPH_\nSamostanska cerkev je ena prvih gotskih cerkva na na\xc5\xa1em ozemlju, posve\xc4\x8dena je svetem Petru in Pavlu. Leta 1931, ob prenovi cerkvene notranjosti, so v ladji, za stranskima oltarjema, odkrili slabo ohranjeno fresko sv. Fran\xc4\x8di\xc5\xa1ka Asi\xc5\xa1kega iz druge polovice 13. stoletja, kar potrjuje nastanek cerkve pred letom 1260. Iz tega \xc4\x8dasa je tudi kip gotske Marije, znane kot \xc2\xbbPtujska madonna\xc2\xab. Zvonik je bil zgrajen v 2. polovici 16. stoletja._NEWLINE_Leta 1687 so s prispevki rodbine Sauer z Borla na levi strani ladje zgradili Lavretansko kapelo. Med petnajstletno prenovo ob koncu 17. stoletja so samostan in cerkev barokizirali, z darovi rodbine Curti iz Rogatca je bila leta 1680 dograjena kapela sv. Antona. Prezbiterij so leta 1685 prezidali, postavili glavni oltar, za oltarjem pa zakristijo. Nad zakristijo so zgradili meni\xc5\xa1ki kor. Veli\xc4\x8dastno cerkveno baro\xc4\x8dno pro\xc4\x8delje, opremljeno s stebri, \xc5\xa1tukaturami, osrednjo figuro Brezmade\xc5\xbene s pla\xc5\xa1\xc4\x8dem, ki ga dr\xc5\xbeijo angeli ter figurami za\xc5\xa1\xc4\x8ditnikov cerkve sv. Petra in Pavla v ni\xc5\xa1ah, je bilo dokon\xc4\x8dano leta 1690 in je bilo delo stavbenega mojstra Dionisa Merlina iz Lugana.  _NEWLINE_Leta 1751 je bil postavljen veliki baro\xc4\x8dni oltar, na vrh katerega je bil dodan kamnit kip Marije z Jezusom v naro\xc4\x8dju, ki ga je Jozef Straub predelal v baro\xc4\x8dni slog. V naslednjih letih je cerkev dobila \xc5\xa1e \xc5\xa1tiri oltarje, pri\xc5\xbenico, zakristijsko opremo in lesene kipe, prav tako iz delavnice mojstra Jozefa Strauba._NEWLINE_Ob letalskem  bombardiranju 4. januarja 1945 je bila minoritska cerkev skoraj v celoti poru\xc5\xa1ena, ohranil se je le prezbiterij. Na mestu poru\xc5\xa1ene cerkve je bila leta 1967 zgrajena po\xc5\xa1ta. Odkar so se izgnani minoriti po vojni vrnili v Ptuj so si prizadevali za ponovno gradnjo cerkve, vendar pri tem niso uspeli. Ob svoji 750-letnici, leta 1989, so minoriti obnovili prezbiterij nekdanje cerkve in naslednjih nekaj let ma\xc5\xa1evali v njem. Leta 2001 so po\xc5\xa1to preselili na novo lokacijo, po\xc5\xa1tno stavbo pa poru\xc5\xa1ili, pri\xc4\x8dela se je gradnja nove cerkve, ki je bila posve\xc4\x8dena junija 2011. _NEWLINE_V prezbiteriju se danes na visokih stebrih iz portugalskega marmorja nahajajo restavrirani kipi svetnikov in kopija kipa madone iz 13. stoletja. V cerkveni ladji se nahaja kri\xc5\xbeev pot kiparke Mire Li\xc4\x8den-Krmpoti\xc4\x8d iz leta 1988, prav tako so njeno delo barvna okna. Novozgrajeno pro\xc4\x8delje, po posnetkih nekdanjega, je 4. oktobra 2010 blagoslovil tedanji mariborski nad\xc5\xa1kof in metropolit dr. Franc Kramberger. Celotno cerkev z baro\xc4\x8dno fasado so dokon\xc4\x8dno rekonstruirali leta 2011. _NEWLINE_V stranski kapeli hranijo dragocene ostanke kipov, so bili neko\xc4\x8d v cerkvi, vklju\xc4\x8dno z originalnim gotskim kipom Marije z glavnega oltarja.\n_START_SECTION_\nSamostanska knji\xc5\xbenica\n_START_PARAGRAPH_\nV drugem nadstropju samostana deluje samostanska knji\xc5\xbenica, katere nastanek sega v za\xc4\x8detek 16. stoletja. V vogalno sobo s \xc5\xa1tukaturo so jo prenesli leta 1925. Knji\xc5\xbenica hrani skoraj 5000 starih knjig, ve\xc4\x8dinoma iz 16., 17. in 18. stoletja. Najdragocenej\xc5\xa1i eksponat je Trubarjev Novi testament iz 1557-1561 leta. Knji\xc5\xbenica hrani tudi pergament Teodozijevega zakonika iz 9. stoletja, pred kratkim pa je pridobila faksimile Gutenbergove biblije. Samostan nudi tudi izposojo okoli 15000 knjig, vpisanih v sistem COBISS.\n_START_SECTION_\nRefektorij\n_START_PARAGRAPH_\nDrugi reprezentan\xc4\x8dni prostor samostana je letna samostanska obednica ali refektorij , z bogato \xc5\xa1tukaturo italijanskih mojstrov Antona Quadria in Petra Bettinija iz 1690, ter stropnimi freskami neznanega slikarja, ki so bile kon\xc4\x8dane leta 1693.'